पुरस्कृत और सम्मानित होना नेताओं का ही नहीं लेखकों और कवियों का भी जन्मसिद्ध अधिकार है और उनके इसी जन्मसिद्ध अधिकार के कारण बेचारे साहित्य के विद्यार्थियों को उन सभी पुरस्कारों और सम्मानों तथा पुरस्कृत और सम्मानित कृतियों और कृतिकारों का लेखा-जोखा रखना पड़ता है, उन्हें रटना होता है तथा याद रखना होता है। पहले यह काम थोड़ा सरल था क्योंकि कुल मिलाकर पाँच-सात पुरस्कार थे। गिने-चुने लेखक-कवि होते थे जिन्हें ये पुरस्कार मिलते थे। कई बार स्तरीय रचना के अभाव में किसी साल कोई पुरस्कार दिया ही नहीं जाता था तो कई बार साल-साल दो-दो साल प्रतीक्षा कराने के बाद पुरस्कार की घोषणा होती थी। इतनी अधिक उत्सुकता और प्रतीक्षा के बाद पुरस्कृत कृति और कृतिकार को भला कैसे भुलाया जा सकता है? पुरस्कार के नाम से रचनाकार का नाम और रचनाकार या रचना के नाम से पुरस्कार का नाम झट से याद आ जाता था पर आज वो बात कहाँ? दर्जनों, सैकड़ों में नहीं हज़ारों में है आज पुरस्कारों की संख्या। एक रचनाकार को ही नहीं एक कृति या एक कविता को भी कई-कई दर्जन पुरस्कार मिल जाते हैं आजकल।